Občianske združenie Jarovnice

Hodnotiaca správa o činnosti

rok 2012

Základom činnosti združenia je vzťah človeka k človeku (osobný kontakt) a to formou:

- práce v malých skupinách, krúžkoch (pomoc mládeži aktívne využívať voľný čas a talenty),

- školenia, prednášky, besedy (formácia vedúcich),

- vzdelávanie - prevencia, sebarealizácia,

- formovanie mládeže na ceste spoločenského rastu a duchovná formácia,

- sexuálna, zdravotnícka výchova a obslužné činnosti chorým, pomoc rodinám,

- činnosť prispievajúca k etnickej znášanlivosti a tolerancii,

- vzťah k životnému prostrediu a pod.

Druh služieb: misijná služba - pastoračná, edukačná, sociálna (základné sociálne poradenstvo)


Naša činnosť sa zamerala prioritne na rómsku osadu Jarovnice, kde žije okolo 4 500 - 5000 Rómov. Počas roku 2012 vykonávali dobrovoľnú terénnu sociálnu prácu v tejto osade dve členky Združenia. Cieľovou skupinou bola prevažne mládež, ale venovali sme sa aj deťom a dospelým Rómom. Od 1.8. 2011- do 30. 11. 2012 sme zrealizovali projekt Mládež v akcii, podporený Európskou úniou a Iuventou – mládežníckou organizáciou, ktorý bol zameraný na dovzdelávanie a progresívne využitie voľného času mladých ľudí. Projekt podporoval dobrovoľníctvo mladých Rómov a ich aktivitu pri zlepšení svojich podmienok. Ostatní účastníci projektu využívali zmysluplne – tvorivo a podporou vzdelania svoj voľný čas. Vo februári 2012 sa zrealizoval projekt v rámci Kompraxu s názvom „Hráme sa so slovenčinou“, ktorý napísali mladí Rómovia, účastníci vzdelávania mládežníckych vedúcich. Tento projekt bol určený pre 40 detí zo Špeciálnej základnej školy. Mladí dobrovoľníci, ktorí vedú krúžky a aktivity v O.Z. Jarovnice, boli počas roka 2012 poslaní na dve školenia mládežníckych vedúcich, vedených Iuventou. Všetky aktivity O.Z. sa uskutočňovali v Pastoračnom centre pri rómskom kostole P. Márie Fatimskej, ktorý je priamo v osade, v kultúrnom dome v obci Jarovnice, ale aj na vystúpeniach v mestách a dedinách v SR.

Naša činnosť zahŕňala:

· práce v malých skupinách a kurzy:  tanečný, spevácky,  divadelný  a hudobný  aj gitarový krúžok, krúžok anglického jazyka, počítačov  a šikovných rúk pre dievčatá a ženy, volejbalový krúžok a krúžok pre deti predškolského veku;


Cez tanečné skupiny, divadelný a hudobný krúžok sme podporovali rozvoj rómskej kultúry a darov, ktoré mladí v sebe objavili. Mladí spolupracovali pri vytváraní choreografie rôznych tancov, tvorbe piesní a pri výbere hudby. Učili sa vzájomnej trpezlivosti a ohľaduplnosti. Mnohých sme tak predpripravili a povzbudili, aby si dôverovali a prihlásili sa na konkurz do talentovej súťaže a do aktivít, ktoré v osade organizuje Nadácia Divé maky. 


Krúžky navštevovalo a dodnes navštevuje spolu 90 mladých ľudí a detí a 7 rómskych dievčat – dobrovoľníčok a 2 chlapci - dobrovoľníci nám pomáhali a pomáhajú pri ich vedení. Každá skupina sa stretáva raz do týždňa. Zorganizovali sme dve vystúpenia týchto skupín v kultúrnom dome Jarovnice, na Juniálese v Jarovniciach. Zbor a hudobná skupina vystúpili vo Veľkom Šariši, v hospici v Bardejovských Kúpeľoch, na Festrome – stretnutí gospelových skupín v Čičave a v lete vystúpil s ďakovným koncertom vo farnosti Teplická v Bratislave. Divadelný súbor vystúpil so scénkou o živote bl. Róma Zefirína J. Mallu v Rokycanoch. So scénkou o Fatimskej P. Márii, o sv. Kataríne Labouré, o Vianociach, Veľkej noci v rómskom kostole. Všetci účastníci krúžkov sa zúčastnili súťažného dňa, v ktorom si po roku mohli upevniť svoje vedomosti a to, čo sa naučili. Boli zorganizované rôzne akadémie pri príležitosti odpustových slávností v troch kostoloch farnosti a gospelový evanjelizačný koncert skupiny Čičava Bend v rómskom kostole. Pre účastníkov krúžkov bol zorganizovaný náučný výlet do Spišskej Novej Vsi (zúčastnilo sa ho 40 detí a mladých) – navštívili múzeum, ZOO, kaštieľ, najvyššiu vežu v meste a pod.. Najlepší z účastníkov (30 mladých) sa zúčastnili na trojdňovom športovom a súťažnom výlete v Mníchovskom Potoku. Pre nerómske deti z dediny (20) bol zorganizovaný 5-dňový tábor v Bijacovciach. So študentkami VŠ sv. Alžbety absolvovalo okolo 100 detí výlet do okolitého lesa a 11 dobrovoľníkov absolvovalo výlet a školenie do hlavného mesta – Bratislava.

· prednášky a besedy;


Boli zorganizované prednášky o dôležitosti a význame vzdelania a o Indii a to na ZŠ pre rómskych žiakov od 5.-9. ročníka a pre dospelých vo farskom a v rómskom kostole. Spolu 5 prednášok. Prednášal Mgr. Martin Halčák SJ.


Mladé dievčatá a chlapci, ako aj rómske ženy sa v skupinkách stretávali a viedli rôzne rozhovory a besedy o svojich radostiach aj starostiach. Podporovali sme rozhovory o pozitívnych životných hodnotách, o rozvoji svojho charakteru a osobnosti. Príkladom nám boli rôzne osobnosti, hlavne ich pozitívne vlastnosti.

· formovanie a vzdelávanie mládeže na ceste osobného a  spoločenského rastu;


Zorganizovali sme a zúčastnili sme sa na púti Rádia Lumen v Krakowe a na rómskom odpuste v Gaboltove.


Zorganizovali sme duchovnú obnovu pre rómske a nerómske manželské páry v Bijacovciach a v Campe Zlaté Kopyto. Spolu sa tejto duchovnej obnovy zúčastnilo 15 manželských párov. Spolu teda 30 ľudí.


Pripravovali sme mladých a starších na čítanie lekcií pri sv. omši, zúčastnili sme sa a pomáhali sme pri nácviku piesní na sv. omšu a viedli sme biblické stretnutia s dospelými Rómami. Všetci sa tak zdokonaľujú nielen v Písme, ale aj v slovenskom jazyku.


Spolu s dobrovoľníkmi a s rómskymi ženami sme pomáhali pri upratovaní a zdobení kostola, pečení koláčov na odpust v rómskej osade.


K sviatostiam sa spolu pripravilo 38 na 1. sv. prijímanie, 40 k sviatosti birmovania, 10 manželských párov k sviatosti manželstva. 


Okrem rómskej osady sa venujeme aj deťom a mládeži z dediny – detský zbor, stretnutia s mládežou a deťmi, výlety, duchovné obnovy pre starších a výlety s dôchodcami.


Poskytli sme možnosť vykonania si praxe pre študentov z Vysokej školy sv. Alžbety a pre kňazov zo Spoločnosti Ježišovej a pre študentov z Čiech. Spolu (3 študenti a 2 kňazi SJ).


Vedieme krúžok protidrogovej prevencie, ktorý navštevujú mladé rómske dievčatá – v spolupráci  s 1. základnou školou Jarovnice, kde vyučuje jedna naša členka.

· sociálne služby a charitatívna činnosť;


Navštevovali sme rómske rodiny a pomáhali sme im pri riešení rôznych problémov. Základným sociálnym poradenstvom sme pomohli spolu 32 Rómom (poradenstvo o hospitalizácii a liečbe po užití toluénu, poradenstvo a podpora rodiny s gamblérom a alkoholikom, poradenstvo pri zdravotných problémoch a vzťahových problémoch, poradenstvo pri epilepsii, poradenstvo tehotným ženám a pod.). 


Rozdeľovali sme viacčlenným rómskym rodinám obnosené šatstvo, ktoré sme dostali od niekoľkých dobrodincov a  sociálne slabším rodinám sme poskytli postele, paplóny, počítače, hračky pre deti a pod..


Starým ľuďom z majority poskytujeme podomovú starostlivosť, ktorá zahŕňa rôznu pomoc – od vyzdvihnutia pošty, liekov, upratania, varenia, až po psychologickú a duchovnú pomoc. Chorým ľuďom z majority a z osady rozdávame raz týždenne Eucharistiu.


Pri práci sme spolupracovali nielen s Farským a Obecným úradom v Jarovniciach, ale aj s občanmi z majority, s Vysokou školou sv. Alžbety, s rôznymi dobrovoľníkmi, s terénnymi sociálnymi pracovníčkami v obci, s kňazmi Spoločnosti Ježišovej (SJ) a so sestrami Congregatio Jesu.

Spracovala: Mgr. Silvia Zábavová CJ


29. mája 2013  v Jarovniciach

